Udkast til INTERN AFTALE mellem repræsentanterne for medlemsstaternes regeringer, forsamlet i Rådet, om de foranstaltninger, der skal træffes, og de procedurer, der skal følges, ved gennemførelse af AVS/EF-partnerskabsaftalen

(forelagt af Kommissionen)

BEGRUNDELSE

Forhandlingerne om den nye AVS/EF-partnerskabsaftale blev afsluttet på ministerkonferencen den 2. og 3. februar 2000.

Kommissionen har for nylig vedtaget forslaget til undertegnelse og indgåelse af den nye aftale (KOM(2000) 324).

Med henblik på dens ikrafttræden skal AVS/EF-Ministerrådet i overensstemmelse med de overgangsforanstaltninger, som blev vedtaget af AVS/EF-Ambassadørudvalget den 28. februar 2000 og med artikel 366, stk. 3, i reviderede fjerde Lomé-konvention på sin første samling efter undertegnelsen af partnerskabsaftalen træffe en afgørelse om de overgangsforanstaltninger, der skal gælde mellem 1. august 2000 og datoen for den nye AVS/EF-partnerskabsaftales ikrafttræden.

Overgangsforanstaltningerne medfører, at næsten alle bestemmelserne i den nye partnerskabsaftale sættes i kraft, undtagen bestemmelserne om gennemførelsen af 9. EUF's finansielle ressourcer.

Fællesskabet og dets medlemsstater skal træffe de nødvendige foranstaltninger til anvendelsen af partnerskabsaftalen.

I denne forbindelse skal medlemsstaterne, forsamlet i Rådet, vedtage en intern aftale om de foranstaltninger, der skal træffes, og de procedurer, der skal følges på deres kompetenceområder ved gennemførelsen af AVS/EF-partnerskabsaftalen. Denne interne aftale træder i kraft efter ratifikation i de respektive nationale parlamenter.

Kommissionen mener desuden i udsigten til den fremskyndede iværksættelse af næsten alle bestemmelserne i AVS/EF-partnerskabsaftalen, at det vil blive nødvendigt at anvende den interne aftale fra den 1. august 2000.

Kommissionen foreslår repræsentanterne for medlemsstaternes regeringer at indgå vedlagte interne aftale og vedtage vedlagte afgørelse om fremskyndet anvendelse af den.

Udkast til INTERN AFTALE mellem repræsentanterne for medlemsstaternes regeringer, forsamlet i Rådet, om de foranstaltninger, der skal træffes, og de procedurer, der skal følges, ved gennemførelse af AVS/EF-partnerskabsaftalen

REPRÆSENTANTERNE FOR REGERINGERNE FOR DET EUROPÆISKE FÆLLESSKABS MEDLEMSSTATER, FORSAMLET I RÅDET, ER -

under henvisning til traktaten om oprettelse af Det Europæiske Fællesskab, i det følgende benævnt "traktaten",

under henvisning til AVS/EF-partnerskabsaftalen, undertegnet .... den ...., i det følgende benævnt "AVS/EF-aftalen",

under henvisning til udkast fra Kommissionen, og

ud fra følgende betragtninger:

(1) Repræsentanterne for Fællesskabet skal indtage en fælles holdning i det ved AVS/EF-aftalen oprettede Ministerråd, i det følgende benævnt "AVS/EF-Ministerrådet"; på den anden side kan gennemførelsen af dette råds afgørelser, henstillinger og udtalelser, alt efter tilfældet, nødvendiggøre en aktion fra Fællesskabets side, en fælles aktion fra medlemsstaternes side eller en aktion fra én medlemsstats side.

(2) Det er derfor nødvendigt for medlemsstaterne - på områder, der henhører under deres kompetence - at præcisere de betingelser, under hvilke den fælles holdning, som Fællesskabets repræsentanter skal indtage i AVS/EF-Ministerrådet, skal fastlægges; medlemsstaterne skal endvidere på samme områder træffe foranstaltninger til gennemførelse af de af dette råds afgørelser, henstillinger og udtalelser, som kan nødvendiggøre en fælles aktion fra medlemsstaternes side eller en aktion fra én medlemsstats side.

(3) Det er nødvendigt, at medlemsstaterne på de af AVS/EF-aftalen omfattede områder, der henhører under deres kompetence, beføjer Rådet til at træffe relevante afgørelser i medfør af AVS/EF-aftalens artikel 96 og 97.

(4) Det bør desuden bestemmes, at medlemsstaterne giver hinanden samt Kommissionen meddelelse om enhver traktat, konvention, aftale eller ordning og om enhver del af en traktat, konvention, aftale eller ordning, som vedrører områder omhandlet i AVS/EF-aftalen, og som er indgået eller vil blive indgået mellem en eller flere medlemsstater og en eller flere AVS-stater.

(5) Endvidere bør der fastlægges procedurer, efter hvilke medlemsstaterne skal bilægge uoverensstemmelser vedrørende AVS/EF-aftalen, som måtte opstå medlemsstaterne imellem -

BLEVET ENIGE OM FØLGENDE BESTEMMELSER:

Artikel 1

Den fælles holdning, som Fællesskabets repræsentanter skal indtage i AVS/EF-Ministerrådet og i Ambassadørudvalget, når disse behandler spørgsmål henhørende under medlemsstaternes kompetence, vedtages af Rådet, der træffer afgørelse med enstemmighed på forslag af Kommissionen.

Artikel 2

De afgørelser og henstillinger, som vedtages af AVS/EF-Ministerrådet eller Ambassadørudvalget på områder, der henhører under medlemsstaternes kompetence, gøres med henblik på deres gennemførelse til genstand for retsakter udstedt af medlemsstaterne.

Artikel 3

Medlemsstaternes holdning til anvendelsen af artikel 96 og 97 i AVS/EF-aftalen, når det drejer sig om spørgsmål henhørende under medlemsstaternes kompetence, vedtages af Rådet, jf. artikel 3 i afgørelsen af ... om indgåelse af AVS/EF-aftalen.

Hvis de planlagte foranstaltninger vedrører områder, der henhører under medlemsstaternes kompetence, kan Rådet også træffe afgørelse på en medlemsstats initiativ.

Artikel 4

Enhver traktat, konvention, aftale eller ordning og enhver del af en traktat, konvention aftale eller ordning, som vedrører områder omhandlet i AVS/EF-aftalen, og som er indgået eller vil blive indgået mellem en eller flere medlemsstater og en eller flere AVS-stater, skal uanset dens form eller art snarest muligt meddeles de øvrige medlemsstater og Kommissionen af den eller de pågældende medlemsstater. På anmodning af en medlemsstat eller Kommissionen gøres den således meddelte tekst til genstand for en drøftelse i Rådet.

Artikel 5

Såfremt en medlemsstat finder det nødvendigt at bringe artikel 98 i AVS/EF-aftalen i anvendelse på områder, som henhører under medlemsstaternes kompetence, rådfører den sig forinden med de øvrige medlemsstater og Kommissionen.

Såfremt AVS/EF-Ministerrådet skal tage stilling til en aktion fra den i stk. 1 omhandlede medlemsstats side, er den holdning, som skal indtages af Fællesskabet, den samme som den pågældende medlemsstats, medmindre andet bestemmes af repræsentanterne for medlemsstaternes regeringer, forsamlet i Rådet.

Artikel 6

Uoverensstemmelser, der måtte opstå mellem medlemsstater, vedrørende AVS/EF-aftalen, de dertil knyttede bilag og protokoller eller de interne aftaler, der er undertegnet med henblik på gennemførelse af AVS/EF-aftalen, forelægges på begæring af den part, der tager initiativet hertil, for De Europæiske Fællesskabers Domstol på de betingelser, som er fastsat i traktaten og i den protokol vedrørende statutten for Domstolen, der er knyttet til traktaten.

Artikel 7

Rådet kan til enhver tid med enstemmighed og på forslag af Kommissionen træffe afgørelse om at ændre denne aftale.

Artikel 8

Denne aftale skal godkendes af hver medlemsstat i overensstemmelse med dens forfatningsmæssige bestemmelser. Hver medlemsstats regering giver Generalsekretariatet for Rådet notifikation om afslutningen af den procedure, der er nødvendig for aftalens ikrafttræden.

Denne aftale træder i kraft samtidig med AVS/EF-aftalen, forudsat at bestemmelserne i stk. 1 er opfyldt [1]. Den finder anvendelse i samme tidsrum som bestemmelserne i AVS/EF-aftalen.

[1] AVS/EF-aftalens ikrafttrædelsesdato offentliggøres i De Europæiske Fællesskabers Tidende på foranledning af Generalsekretariatet for Rådet.

Artikel 9

Denne aftale, der er udfærdiget i ét eksemplar på dansk, engelsk, finsk, fransk, græsk, italiensk, nederlandsk, portugisisk, spansk, svensk og tysk, hvilke elleve tekster har samme gyldighed, deponeres i arkiverne i Generalsekretariatet for Rådet, som fremsender en bekræftet genpart til hver af signatarstaternes regeringer.

Udfærdiget i Bruxelles, den [...]

På Rådets vegne

Formand